b'\n_START_ARTICLE_\nKinoliinihappo\n_START_SECTION_\nBiologinen rooli\n_START_PARAGRAPH_\nKinoliinihappoa muodostuu tryptofaanin hajottamistuotteena osana niin kutsuttua kynureniinireitti\xc3\xa4. Reitiss\xc3\xa4 muodostunut \xce\xb1-amino-\xce\xb2-karboksimukonisemialdehydi syklisoituu kinoliinihapoksi. Kinoliinihappo voi reagoida fosforibosyylipyrofosfaatin kanssa kinoliinihappofosforibosyylitransferaasin katalysoimana muodostaen nikotiinihappomononukleotidia, jota eli\xc3\xb6t k\xc3\xa4ytt\xc3\xa4v\xc3\xa4t NADP\xe2\x81\xba:n synteesiss\xc3\xa4. Yhdiste voi my\xc3\xb6s dekarboksyloitua, jolloin muodostuu nikotiinihappoa, jota voidaan niin ik\xc3\xa4\xc3\xa4n hy\xc3\xb6dynt\xc3\xa4\xc3\xa4 NADP\xe2\x81\xba:n biosynteesiss\xc3\xa4._NEWLINE_Aivoissa kinoliinihappoa tuottavat erityisesti makrofagi- ja mikrogliasolut, jotka liittyv\xc3\xa4t immuunipuolustukseen. Kinoliinihappo on  eksitotoksiini eli neuroneille myrkyllinen yhdiste. Yhdiste on NMDA-reseptorien agonisti ja voi tuottaa my\xc3\xb6s reaktiivisia radikaaleja. Aivojen kinoliinikonsetraatio on normaalista 50\xe2\x80\x93100 nmol/l, mutta  se on koholla er\xc3\xa4iden sairauksien kuten AIDS:in ja Huntingtonin taudin  yhteydess\xc3\xa4.\n_START_SECTION_\nSynteesi ja k\xc3\xa4ytt\xc3\xb6\n_START_PARAGRAPH_\nTeollisesti kinoliinihappoa valmistetaan hapettamalla kinoliinia. Hapettamiseen voidaan k\xc3\xa4ytt\xc3\xa4\xc3\xa4 muun muassa v\xc3\xa4kevi\xc3\xa4 rikki- ja typpihapon seosta tai kaliumpermanganaattia. Kinoliinihappoa k\xc3\xa4ytet\xc3\xa4\xc3\xa4n muun muassa nikotiinihapon ja rikkaruohomyrkky imatsapyyrin synteesiss\xc3\xa4.'